L'alcaldessa de Barcelona, Ada Colau, ha participat aquest dissabte al vespre a l'acte '365 Dies En Comú' per celebrar el primer any de govern de Barcelona en Comú. Colau ha volgut començar el seu discurs responent al president del govern espanyol, Mariano Rajoy, que aquest matí ha carregat contra ella. Per Colau, Rajoy "ha reconegut que el seu únic rival i alternativa som els ajuntaments del canvi" i li ha dit que "vostè que representa el desordre de la corrupció, de les retallades i del rescat financer, i davant d'aquest desordre, la ciutadania ens estem organitzant per recuperar les institucions que vosaltres havíeu segrestat". Xavi Domènech també ha intervingut a l'acte i ha assegurat que "la força del canvi encara serà més forta i aplegarà més gent perquè res no pot seguir igual". Al llarg de tot l'acte, un grup de persones ha protestat amb cassoles contra el govern de Colau.

Summary: Colau, a Rajoy: "La ciutadania ens estem organitzant per recuperar les institucions que vosaltres havíeu segrestat"


El Consell Nacional de la Cultura i les Arts (CoNCA) ha anunciat aquest dimecres els Premis Nacionals de Cultura 2019, que enguany reconeixen l'escriptor Jaume Cabré, l'editora i traductora Maria Bohigas, la cuinera Carme Ruscalleda, la compositora i intèrpret Clara Peya, l'artista Josep Ponsatí i la historiadora de l'art i ambaixadora a la Catalunya Nord de l'art català d'avantguarda Josefina Matamoros. El Museu de Lleida, el Col·legi d’Arquitectes de Catalunya (COAC), la Federació d’Ateneus de Catalunya i Litterrarum Móra d’Ebre - fira d’espectacles literaris també han estat distingits amb un Premi Nacional de Cultura, els més rellevants que atorga la Generalitat en l’àmbit cultural. La cerimònia tindrà lloc el dijous 4 de juliol al Teatre L'Artesà d'El Prat de Llobregat, a punt de reobrir les seves portes. Els Premis Nacionals de Cultura celebren el 2019 la 44a edició i per onzè any consecutiu són concedits pel plenari del CoNCA, que actualment està format per Carles Duarte, David Albet, Mercè Gisbert, Pilar Parcerisas i Isona Passola. Com ha destacat el Consell, en els premiats d'enguany hi conflueixen "l'excel·lència i la innovació, així com una visió integral del territori —de la Catalunya Nord a les Terres de l’Ebre, de Barcelona a Lleida— i una àmplia representació generacional". S'ha volgut reconèixer a "exponents de la cultura popular i també de l'avantguarda artística, i reivindiquen el paper fonamental de la dona en la vida cultural". En el terreny literari, els Premis han distingit en aquesta edició l'editora de Club Editor i traductora, Maria Bohigas, i a l'escriptor Jaume Cabré, autor de títols com 'Senyoria' (1991), 'L'ombra de l'eunuc' (1996), 'El sentit de la ficció' (1999), 'Les veus del Pamano' (2004) o 'Jo confesso' (2011). El CoNCA també ha guardonat a Litterarum Móra d’Ebre · Fira d’espectacles literaris amb el Premi Nacional de Cultura per "construir un espai on conflueixen literatura i espectacle en totes les seves disciplines, des de les arts escèniques fins a les musicals, prenent com a eix la llengua catalana". Els Premis Nacionals de Cultura 2019 també han recaigut en Josefina Matamoros, ambaixadora a la Catalunya Nord de l'art català d'avantguarda, ho ha fet al capdavant de projectes culturals a Perpinyà i Cotlliure i com a directora del projecte del Musée d’art moderne de Céret, i l'escultor Josep Ponsatí, amb vincles amb París i Nova York, va introduir el minimalisme escultòric a Catalunya amb les seves singulars peces inflables de dimensions monumentals integrades al paisatge.  Per reconèixer la innovació, els Premis han distingit també la compositora i intèrpret Clara Peya, "veu transgressora capaç d’hibridar la música de cambra, el jazz, el pop i l’electrònica, fidel al seu piano i compromesa amb la llibertat d’expressió en escena".  La gastronomia s'incorpora enguany als Premis amb Carme Ruscalleda, que, segons el CoNCA, és "capaç de combinar l’avantguarda i la tradició culinària del país des de la reivindicació del producte arrelat al territori".   Tres entitats  En aquesta edició dels premis, s'ha guardonat tres entitats que han contribuït "a la construcció del país amb la conservació i difusió del nostre patrimoni artístic i de la nostra identitat compartida". El CoNCA ha reconegut "l'extraordinària tasca" del Col·legi d’Arquitectes de Catalunya, que "ha permès prestigiar el nostre patrimoni arquitectònic i urbanístic i consolidar un arxiu de referència en l’àmbit nacional i internacional"; la Federació d'Ateneus de Catalunya, "canalitzadora de la llarga i valuosa tradició ateneista catalana en la defensa de la cultura i la llengua pròpies", i el Museu de Lleida, premiat "pel servei que fa al territori i la rellevància de la seva col·lecció, fruit de la concentració i la fusió de béns arqueològics, col·leccions antigues i art de diverses disciplines i objectes artístics".

Summary: Jaume Cabré, Carme Ruscalleda, Clara Peya, Maria Bohigas i el Museu de Lleida, Premis Nacionals de Cultura


L'Espai Gironès ha abaixat parcialment la persiana aquest dissabte per complir l'ordre del Govern de tancar les zones comercials i només ha obert els seus dos supermercats: el Caprabo i la Sirena. Tot i que el conseller de l'Interior Miquel Buch ja va anunciar divendres el tancament d'aquestes àrees, molts s'han acostat fins al centre pensant que les botigues, els bars i els restaurants estarien oberts i s'han trobat passadissos desèrtics. En els supermercats molts prestatges eren buits, especialment els de carn, fruita i verdura, ja que són els productes que més ràpid es van esgotar divendres. Aquest dissabte no s'han registrat cues però el degoteig de clients ha estat constant i molts han marxat amb els carretons carregats fins dalt. Tot i que aquest era el primer dia en què era vigent l'ordre del Govern de tancar les zones comercials no destinades a l'alimentació o productes de primera necessitat, força gent s'ha acostat fins a l'Espai Gironès pensant que les botigues de roba, els cinemes, els bars i els restaurants estarien oberts. Els clients s'han trobat tots els comerços tancats a excepció dels supermercats i els passadissos i les terrasses dels restaurants desèrtics. A l'entrada del centre comercial diversos vigilants de seguretat ja advertien als visitants que només estaven oberts els establiments d'alimentació i a l'interior moltes alarmes dels comerços ressonaven en un espai molt difícil de veure buit un dissabte al matí. Les escales mecàniques no funcionaven i una cinta impedia als visitants accedir a la zona on les botigues tenen les persianes abaixades. En els supermercats el degoteig de clients era constant i molts prestatges, especialment els de fruita, verdura i carn, eren buits. Amb tot, la situació era molt diferent de la que es va viure divendres quan molta gent aprofitant que el centre comercial era obert va omplir els carretons fins dalt davant la perspectiva de mesures restrictives per frenar el coronavirus . Alguns dels compradors d'aquest dissabte duien guants com a mesura preventiva per no contagiar-se i tots ells mantenien les distàncies tant a l'hora de seleccionar els productes com a l'hora de passar per la caixa a pagar. Mentrestant, les dependentes s'afanyaven a reposar els productes esgotats.

Summary: Degoteig de clients als supermercats d'un Espai Gironès desèrtic


L'home estava acompanyat de tres persones més, que van poder fugir ACN Matadepera.-Els Mossos d'Esquadra van detenir el passat 3 de març un lladre que acabava de robar en una casa de Matadepera (Vallès Occidental) i va ferir greument un agent en el moment de ser arrestat. Una patrulla va localitzar un vehicle estacionat que va aixecar les sospites dels agents i hi van localitzar eines que podien ser utilitzades per cometre robatoris. Després de fer un control pels voltants, van sentir sorolls i van veure llums de llanterna que provenien de l'habitatge proper i seguidament com quatre home sortien del mur perimetral i es dirigien al vehicle. En aquest moment, els agents van ordenar-los que s'aturessin i els quatre van fugir corrent. Els mossos van interceptar un dels lladres i en el moment de la detenció el detingut va lesionar greument un dels agents. El detingut -un home de 23 anys, de nacionalitat albanesa, sense antecedents i amb domicili desconegut-  va ser traslladat a dependències policials i va passar a disposició judicial el dia 6 de març al Jutjat de Guàrdia de Terrassa qui va decretar el seu ingrés a presó. La investigació per localitzar la resta d’autors del robatori.

Summary: Un lladre fereix un mosso a Matadepera després de ser sorprès robant en una casa


Front comú d’institucions, partits polítics i el sector químic tarragoní per aconseguir que s’estableixin xarxes tancades de distribució d’electricitat a la indústria, mitjançant la transposició de la directiva europea 72/2009. Representants dels diferents sectors implicats han presentat aquest dilluns a Tarragona la proposició de llei que volen portar al Congrés dels Diputats. El conseller d’Empresa i Coneixement, Jordi Baiget, s’ha mostrat optimista que, entre tots, podran convèncer al govern espanyol dels avantatges d’aquest model per al sector químic. La indústria defensa que les xarxes tancades podrien suposar un estalvi de fins al 20% de la seva factura elèctrica, amb la qual cosa podria guanyar competitivitat davant la resta de països europeus i capacitat d’atreure noves inversions.

Summary: Clam d’institucions, partits polítics i sector químic de Tarragona per reclamar les xarxes elèctriques tancades


El PSC de les comarques de Lleida, Pirineu i Aran ha reiterat aquest dilluns que els resultats de la ciutat de Lleida, amb ERC com a primera força, dibuixen un nou escenari en el que suposarà un pas a l'oposició pel partit. El primer secretari, Òscar Ordeig, ha dit que aquesta s'exercirà ''de manera ferma però també de forma constructiva, pensant en la ciutadania''.  El PSC ha posat en valor l'augment de la presència de grups municipals socialistes a la demarcaicó i, per tant, de la representació arreu del territori durant els propers quatre anys. En especial, ''els bons resultats obtinguts a la Val d'Aran'', on Unitat d'Aran (UA) ha obtingut una amplia majoria a bona part dels ajuntaments i ''recupera el Conselh Generau, després de vuit anys''.  El PSC ha estat la força més votada en els municipis de la Seu d'Urgell, Salàs de Pallars, Senterada, Tremp, Torre-serona, Montornés de Segarra, i UA ho ha estat a Es Bordès, Bossòst, Canejan, Les, Vielha e Mijaran i Vilamós. A la resta del territori, Ordeig ha apuntat que ''el PSC ha mantingut o inclús millorat els resultats a les capitals de comarca, malgrat en alguns casos això hagi suposat sumar una regidoria tot i haver sumat vots'', i ha afegit que tant en els municipis que han guanyat com en els que no, ''els socialistes oferim mà estesa a aquelles forces disposades a treballar pel progrés dels pobles i la ciutadania''.

Summary: El PSC diu que exercirà d'oposició a Lleida de manera ''ferma'' però ''constructiva''


L'exvicepresidenta de la Comissió Europea i ara eurodiputada Viviane Reding ha criticat que la situació a Catalunya "s'hagi deixat podrir durant tants anys" fins arribar a l'actual "bogeria absoluta". "Estic terriblement trista"; ha dit la luxemburguesa en una entrevista al programa 'La Semaine de l'Europe', emès per la corporació belga RTBF. "La justícia ha de fer el rol de la justícia, no s'ha d'utilitzar o pressionar perquè faci la feina que no han estat capaços de fer els polítics, és un problema enorme", ha lamentat Reding, que és Creu de Sant Jordi de la Generalitat i membre del Partit Popular Europeu. "Sóc severa amb tots, perquè hi ha hagut errors als dos costats, però la justícia no és pas un àrbitre polític, i ara sembla que la justícia hagi de resoldre un problema creat pels polítics", ha dit.  Reding ha recordat que la qüestió de Catalunya "no és un tema d'ahir", sinó que fa anys que s'arrossega, i ha dit que abans que entressin en joc els jutges "era necessari que els polítics trobessin una solució al problema". Reding ha parlat d'una situació de "misèria" en què els líders "no han estat capaços de jugar el seu rol, de resoldre el problema".  L'exvicepresidenta de la Comissió Europea ha fet servir les mateixes paraules que el seu compatriota Jean-Claude Juncker per descartar, almenys per ara, una mediació europea. "Perquè una mediació pugui funcionar cal que totes dues parts acceptin la mediació, i està clar que Catalunya l'ha demanada a través de Puigdemont, mentre que Madrid, el govern central, la rebutja", ha recordat Reding. "No podem fer mediació si només una de les parts ho vol, és completament impossible", ha reiterat.  Reding ha dit, de fet, que Catalunya és un problema "intern" d'Espanya i ha defensat que cal trobar "una solució espanyola". L'excomissària de Justícia ha defensat que l'Estat espanyol és "un país de dret, té la seva justícia i la justícia aplica la llei, res més", i ha negat que la situació sigui equiparable a països com Hongria o Polònia. "No és un problema europeu", ha dit, afegint que només ho esdevindrà si Catalunya esdevé independent en un procés "just i acceptable per la constitució espanyola" i demana "ser membre" de la UE.

Summary: Reding critica que s'hagi "deixat podrir durant tants anys" la crisi a Catalunya


El PSC de Terrassa lamenta que l'exalcalde i cap de llista de Tot per Terrassa, Jordi Ballart, l'acusi "sense proves" amb la voluntat de "treure un rèdit electoral". Ho ha explicat a l'ACN el cap de campanya dels socialistes, Javi García, que exigeix a l'exbatlle "que digui noms, cognoms i expliqui què vol dir quan parla de joc brut". García ha descartat reunir-se amb Tot per Terrassa i ha emplaçat Ballart a "parlar del que calgui" en qualsevol dels debats electorals que se celebren aquests dies a la ciutat. Tot plegat després que dilluns l'exalcalde anunciés que aturava la campanya temporalment a causa del "joc brut" de l'entorn del PSC.  Javi García assegura que no és el primer cop que Ballart els acusa "sense personalitzar". Per aquest motiu exigeix a l'exalcalde que concreti i expliqui què vol dir exactament quan parla de "joc brut". Des del seu punt de vista està acusant-los sense tenir cap tipus de "prova" per "embrutar la imatge del PSC" i "treure un rèdit electoral". Pel que fa a les amenaces que Ballart afirma que ha rebut i al material de campanya malmès, García recorda que lamentablement en campanya aquesta mena d'episodis vandàlics són habituals. "A nosaltres també ens estripen cartells i la nostra seu també ha patit atacs, però mai hem acusat a cap partit polític sense proves". Per això exigeix a Ballart que "no tiri la pedra i amagui la mà".  Pel que fa a la proposta de Tot per Terrassa per celebrar una reunió amb el PSC per abordar aquests episodis, ha explicat que no tenen previst accedir-hi i emplacen Balllart a participar en algun dels debats electorals que se celebren aquests dies a Terrassa. "Creiem que aquests són els espais idonis on poder confrontar idees i confrontar i parlar en públic i tothom pot sentir el que pensem sense amagar-nos", indica. Tot plegat arriba després de la informació que va aparèixer publicada en un mitja de comunicació local que apuntava que Ballart hauria percebut 48.900 euros procedents de dietes de la Diputació de Barcelona. L'exbatlle va assegurar que aquest article era difamatori i va alertar que al darrera hi ha persones properes al PSC. Per aquesta raó dilluns va anunciar que aturava la campanya pel "joc brut" del l'entorn del PSC.  "No s'han de veure fantasmes on no els hi ha", considera el socialista que remarca que aquesta informació és pública i que el mitjà hi va accedir lliurement.

Summary: El PSC de Terrassa lamenta que Ballart l'acusi "sense proves" amb l'objectiu de "treure'n rèdit electoral"


El nou Pla Únic d'Obres i Serveis de Catalunya (PUOSC) per al període 2020-2024 contempla una aportació de quasi 12,5 MEUR per les Terres de l'Ebre. La consellera de la Presidència, Meritxell Budó, l'ha presentat aquest dilluns a Prat de Comte (Terra Alta) i ha concretat que permetrà finançar 123 actuacions en 55 municipis, una Entitat Municipal Descentralitzada (EMD) i quatre consells comarcals. El Govern va aprovar fa uns dies la resolució provisional a l'espera de la definitiva, prevista per l'octubre. En el conjunt de Catalunya la inversió de la Generalitat és de 250 MEUR i es preveu que aquests diners financin obres per un valor total d'uns 644 MEUR.

Summary: El PUOSC 2020-2024 aportarà de 12,5 MEUR a les Terres de l'Ebre


El govern espanyol "respecta" la decisió del magistrat del jutjat contenciós-administratiu 11 de Madrid de permetre l'accés d'estelades a la final de la Copa del Rei entre el F.C. Barcelona i el Sevilla F. C. Així ho han apuntat fonts de La Moncloa després que el magistrat hagi admès el recurs de l'entitat Drets i hagi suspès la prohibició dictada per la delegada del govern espanyol a Madrid, Concepción Dancausa, que aquest divendres també expressava a alguns mitjans el seu "respecte" per la decisió. Poc abans que es conegués la resolució del jutge la vicepresidenta del govern espanyol, Soraya Sánez de Santamaría, ha afirmat a la roda de premsa posterior al consell de ministres que la decisió de prohibir les estelades era "tècnica i operativa" i no "política" i havia estat adoptada per la delegada del govern espanyol a Madrid.  La decisió del jutge resol de moment (falta la resolució d'un altre jutge sobre el recurs presentat pel Barça) una qüestió que ha generat malestar al sí de l'executiu espanyol. Malgrat que els ministres Margallo i Català havien expressat aquest dijous el seu suport a la mesura adduint que es tractava simplement de fer complir la Llei de l'esport, fonts del Ministeri de l'Interior i de La Moncloa donaven a entendre que no compartien el sentit de la prohibició.  El president del govern espanyol en funcions, Mariano Rajoy, es va desentendre aquest dijous de la qüestió adduint que "no és competència seva", mentre que fonts del Ministeri de l'Interior apuntaven que la delegada del govern espanyol a Madrid havia adoptat la decisió sense consultar-la prèviament.  El PP català sí que se n'ha desmarcat clarament, i tan el president del PPC, Xavier Garcia Albiol, com el líder del PPC a l'Ajuntament, Alberto Fernández Díaz, apuntaven que no la compartien obertament. Per contra, el PP de Madrid va aplaudir la iniciativa de Dancausa i criticava l'actitud "infantil" i "absurda" del president de la Generalitat, Carles Puigdemont, que havia anunciat que no assistiria a la final en resposta a la prohibició.  La vicepresidenta del govern espanyol en funcions, Soraya Sáenz de Santamaría, també ha apuntat aquest divendres que la decisió partia de la mateixa delegació del govern espanyol, que "ha pres una decisió amb criteris tècnics i operatius" i desmarcava la mesura d'una decisió "política". Santamaría ja ha avançat en roda de premsa que el seu executiu "respectaria" la decisió adoptada pel jutge.  El jutge del contenciós-administratiu 11 de Madrid, el progressista Jesús Torres, ha rebatut al seu escrit els arguments de la Fiscalia –i també els que havia esgrimit el titular de Justícia i la delegada del govern espanyol a Madrid- i ha conclòs que les estelades només manifesten un sentiment o ideologia, i per tant no se les pot incloure dins del llistat de prohibicions d'elements que poden generar "violència, racisme, xenofòbia, intolerància a l'esport".

Summary: El govern espanyol "respecta" la decisió del jutge de permetre les estelades a la final de la Copa del Rei


El Parlament Federal de Bèlgica ha rebutjat aquest dimecres la petició d'un grup de diputats flamencs, principalment de l'N-VA, de convidar-hi el president Carles Puigdemont. La Conferència de Presidents, un dels principals òrgans de la cambra, ha desestimat la sol·licitud dels diputats de Vlacat -un grup d'amistat amb Catalunya- perquè Puigdemont comparegués en una de les sales dimarts vinent. Segons ha pogut saber l'ACN, no hi ha hagut consens i per tant no s'ha concedit el permís per tirar endavant amb la sessió, que hauria coincidit amb els quatre mesos de la declaració d'independència del 27-O. La Conferència regula la tasca parlamentària i delibera periòdicament sobre l'organització de l'agenda. L'integren, entre altres, el president i els vicepresidents del Parlament així com els presidents dels diferents grups polítics. Les formacions amb més representació a la institució són l'N-VA (31 diputats), el Partit Socialista (23) i el Moviment Reformista (20). El diputat de l'N-VA Peter Luykx, que va fer la petició, s'ha mostrat "decebut" amb la decisió. "És al·lucinant que fins i tot al bressol de la llibertat d'expressió, el parlament federal, una persona escollida de forma democràtica no pugui parlar-hi", ha expressat. Luykx ha assenyalat que la situació a Catalunya és "un afer complex" i que la intenció de Vlacat era "aportar més claredat a través d'un intercanvi de punts de vista". El diputat ha puntualitzat que la sessió prevista amb Puigdemont no hauria estat cap audiència oficial en una comissió parlamentària sinó que el format previst era de "reunió informativa" i estava oberta a tots els diputats, flamencs i valons. En aquest sentit, ha recordat que en el passat la cambra ha convidat a oradors diversos i tem que la negativa de la Conferència de Presidents estableixi "un precedent".

Summary: El Parlament belga no autoritza la compareixença de Puigdemont


El certamen arrenca aquest dijous amb el documental 'Daft Punk Unchained' ACN Barcelona.-La 13ª edició del Festival Internacional de Cinema Documental Musical de Barcelona, Beefeater In-Edit, que se celebrarà des d'aquest dijous al 8 de novembre, ha programat un total de 52 documentals amb la presència de cinc produccions catalanes: 'Dusminguet i la patxanga jonda', de Ferran Aromí Folch, Messidor Rodriguez i Miquel Cipres; 'El Rossinyol i la Nit. Chavela Vargas canta a Lorca', de Rubén Rojo; 'La Mort a La Alcarria', de Fernando Pomares; 'Rumba 3 - de Ida y Vuelta', de Joan Capdevila i David Casademunt i 'Tchindas', de Pablo García Pérez de Lara i Marc Serena. El festival homenatjarà en aquesta edició al director de cinema britànic Tony Palmer. El certamen arrenca aquest dijous amb el documental 'Daft Punk Unchained' de Hervé Martin-Delpierre.   El Festival Beefeater In-Edit serà inaugurat aquest dijous amb la pel·lícula 'Daft Punk Unchained' de Hervé Martin-Delpierre, un documental que mostra como el duo francès ha construït la seva carrera amb determinació robòtica, tot i que hi ha dos humans darrera del projecte.  A la secció oficial hi ha pel·lícules com '15 corners of the world' de Suzanna Solakiewicz sobre el revolucionari artista experimental Eugeniusz Rudnik; 'Never turn your back on Sparks' del director israelià Pini Schaltz, qui vol entendre la seva obsessió per Sparks; 'The ecstasy of Wilko Johnson' dirigit per Julien Temple, un documental que tracta sobre Johnson, a qui van diagnosticar un càncer de pàncrees i li van donar un any de vida l'any 2012; un documental sobre The Resident de Don Hardy Jr.; 'Everybody's Cage' de Sandra Trostel que parla sobre Cage i el seu so a través del compositor i pianista Francesco Tristano, així com 'Orion: The man who would be king' de Jeanie Finlay sobre la carrera de Jimmy Ellis que sona com Elvis.  Pel que fa les produccions catalanes que competeixen totes elles a la secció Selecció Nacional són: 'Dusminguet i la patxanga jonda', de Ferran Aromí Folch, Messidor Rodriguez i Miquel Cipres (Associació No Music No Life). El documental fa un repàs a la historia del grup de la mà dels seus integrants i col·laboradors com Francesc Capella i Pep Pascual, com també de periodistes musicals i musics contemporanis d'aquells anys com 'Macaco' o Amparo Sánchez d'Amparanoia. S'ha programat també 'El Rossinyol i la Nit. Chavela Vargas canta a Lorca', de Rubén Rojo Aura (Mago Audiovisual Production, Monkey Head Films). Aquesta és la història d'un enamorament entre Chavela Vargas i Federico García Lorca. Ella busca "fer-li una festa al Federico" i als seus 93 anys viatja a Espanya per a un homenatge al poeta assassinat. El documental en blanc i negre 'La Mort a La Alcarria', de Fernando Pomares (Travelogue Studio), té com a protagonistes els dos germans Cubero. Perduts a La Alcarria, sense dir ni una paraula, els Cubero, com expliquen des de l'In-Edit, canten i topen amb espectres, oliveres, pobles fantasma i carreteres desertes.  Com explica el certamen, 'Rumba 3 - de Ida y Vuelta', de Joan Capdevila i David Casademunt (Tossa Bella), és una història de superació, de la tristesa, de l'abús a què els van sotmetre al col·legi-presó, d'haver nascut a la part dolenta de la ciutat. I és una història de redempció, de com els germans Capdevila i el seu amic José Sardaña van guanyar tots els festivals, van sacsejar un país gris, van ser perseguits per groupies infatigables i van recórrer totes les comarcals de la península de camí a una gala o altra.   'Tchindas', de Pablo García Pérez de Lara i Marc Serena (Producciones Doble Banda). Tchinda Andrade és la trans que ha donat nom a tots els trans de Sao Vicente, una illeta de Cap Verd. Aquesta és la seva vida, el seu dia a dia, i el seu somni: organitzar el gran Carnaval al febrer.  El festival Beefeater In-Edit homenatjarà a Tony Palmer. La seva filmografia inclou més de 100 títols, molts dels quals són documentals musicals entre els que inclou obres sobre The Beatles, Cream, Jimi Hendrix, Leonard Cohen, Rory Gallagher, Frank Zappa, Maria Callas, John Osborne o Richard Wagner. L'homenatge inclourà la projecció de les seves obres més notables en el camp del documental musical, a més d'una master class al Palau de la Música. Es projectaran per exemple 'All my loving' sobre el pop dels 68 rodat aquell mateix any o 'All you need is Love. The Beatles' sobre el grup de Liverpool després de la seva dissolució. Palmer també ha dirigit, a més de documentals musicals, obres de ficció en el cine com 'Benjamin Britten & his Festival', '200 Motels', 'The Children' o 'Testimony' i en la literatura ha publicat en vuit llibres publicats. Palmer compte amb el seu palmarès amb diferents Emmys i Prix Italia.   El director de l'In-edit, Cristian Pascual, va destacar que aquest any volien seguir tirant endavant i millorant projectes ja engegats en altres edicions i sobre tot l'anterior. El Beefeater In-Edit vol seguir així desenvolupant In-Edit Beat i l'In-Edit Radio a través del RadioShow i dels Q&A Live, que aquest any es traslladen a l'Aribau Club Sala2. També es vol millorar la col·laboració que va arrencar el passat any amb la Record Store Day i aquest any es presenten les sessions HALF, en les quals s'unirà aperitiu, matinals de cinema i fira discogràfica.  El festival de cinema documental musical arribarà en tres caps de setmana consecutius a Bilbao, del 28 al 31 d'octubre, Madrid, del 6 al 8 de novembre, i València, del 13 al 15 de novembre. Tot això a més amb www.in-edit.tv oferint el certamen online. Es preveu que el 80% de la programació estarà en aquesta plataforma. A Barcelona se seguirà celebrant a l'Aribau Club 2 Salas i Aribau Multicines Sala 5.

Summary: El Festival In-Edit 2015 programa en la seva 13a edició 52 documentals amb 5 produccions catalanes


L'Índex general de la xifra de negocis empresarial al juny en termes de sèrie original va registrar una taxa positiva del 4,9%, per sota de l'obtinguda al maig (6%) en 1,1 punts percentuals, segons les dades facilitades aquest dilluns per l'Institut Nacional d'Estadística (INE). Des del mes de juliol del 2016 aquest índex de la facturació empresarial encadena xifres positives. Tots els sectors d'activitat s'han beneficiat d'aquesta millora de la facturació a excepció de les empreses dedicades al subministrament d'energia elèctrica i aigua, sanejament i gestió que han vist disminuir el seu índex de xifra de negocis un 1,5%. D'altra banda, les empreses dels sector del comerç han tingut un creixement de la facturació del 6,1%, seguit dels serveis no financers de mercat, amb el 4,8% més i la indústria amb un increment del 4,3%.

Summary: La facturació de les empreses espanyoles al juny creix un 4,9% en relació amb l'any passat


L'Ajuntament de Tarragona contractarà setze persones per reforçar els serveis socials de la ciutat, a causa de l'increment de feina que han tingut arran de la crisi de la covid-19. Així ho ha anunciat en el plenari d'aquest divendres la consellera de Serveis Socials, Carla Aguilar, que ha explicat que s'està ultimant una nova partida econòmica per donar suport a les entitats del tercer sector. Al final de la sessió, l'alcalde de la ciutat, Pau Ricomà, ha demanat "màxima responsabilitat" a la ciutadania per afrontar l'inici del desconfinament, a partir de diumenge. "En la primera fase Tarragona ha actuat molt bé, i el que hi ha en joc és no fer cap pas enrere", ha assenyalat Ricomà.


L'alcaldessa de l'Hospitalet, Núria Marín, i la consellera d'Ensenyament, Meritxell Ruiz, que s'han reunit aquest dimecres en el marc de la taula bilateral formada per la Generalitat i l'Ajuntament de l'Hospitalet, han acordat iniciar els treballs de redacció d'un conveni de col·laboració en matèria educativa entre ambdues institucions. Mentrestant, Meritxell Ruiz s'ha compromès amb Marín a licitar el projecte del nou edifici de l'escola Ernest Lluch el 2017 i, posteriorment, licitar la redacció del projecte de l'escola Paco Candel, dos centres que fa anys que estan en barracots. La consellera també ha anunciat un pla integral de reforma de les escoles Frederic Mistral, Milagros Consarnau, Bernat Metge, Busquets i Punset i Joaquim Ruyra, incloses totes elles al Pla d'urgència de renovació d'equipaments escolars. L'alcaldessa de l'Hospitalet, Núria Marín, ha agraït aquests compromisos que, "tot i que arriben tard", donen resposta a necessitats que la ciutat ha reivindicat llargament.

Summary: La Generalitat licitarà el projecte del nou edifici de l'escola Ernest Lluch de l'Hospitalet l'any vinent


El Banc dels Aliments de les Comarques de Lleida ha rebut un 40% més de sol·licituds de persones en situació de vulnerabilitat des de l'inici de la pandèmia. Això s'ha traslladat amb un augment del 30% pel que fa el nombre d'aliments repartits des del mes d'abril. "És una situació bastant preocupant", ha dit el president de l'entitat, Anotni Fo, que ha indicat que la capacitat per cobrir aquesta demanda estarà condicionada per com evoluciona del virus. De moment, calculen que es necessiten mil tones d'aliments per cobrir els propers sis mesos. Per altra banda, l'any 2019 el Banc dels Aliments va recaptar 1.812 tones d'aliments, gairebé 100.000 quilos més respecte el 2018. D'aquestes, el 55% va ser provinent de la recuperació d'excedents. Amb aquest augment del 40% del nombre de sol·licituds, el Banc dels Aliments de les Comarques de Lleida calcula que enguany pot arribar ha atendre prop de 30.000 persones usuàries, gairebé 6.500 persones més respecte els 23.550 usuaris que l'entitat va atendre l'any 2019. L'entitat destaca que aquest augment de les sol·licituds d'ajuts, des del mes d'abril i fins aquest setembre, es deu al canvi de perfil de les persones que recorren al servei. Així, fins al març l'entitat atenia sobretot persones en situació de precarietat laboral derivada de la crisi econòmica del 2008. Ara en canvi, també atenen "gent nova" que arran de la pandèmia ha perdut la feina. El president de l'entitat, Antoni Fo, ha destacat la "gran baixada" que ha tingut el sector de l'hosteleria i ha criticat que l'Ingrés Mínim Vital, "que quan va sortir semblava que podria salvar moltes coses", no ha arribat a moltes persones i "no s'ha notat". És "una situació bastant preocupant, anem trampejant com podem", ha dit Fo, que ha afegit que l'entitat està preparada per poder cobrir la demanda actual encara que està expectant a l'espera de com evoluciona el virus. El director del Banc dels Aliments de les Comarques de Lleida, Oriol Berenguer, ha indicat que, segons les previsions, el servei necessitarà mil tones d'aliments per cobrir la demanda per als propers sis mesos. "Estem estudiant mesures de xoc", ha dit Berenguer que ha explicat que primer tenen previst demanar suport a les institucions i al món corporatiu i, "quan sigui el moment", també a la ciutadania. En aquest aspecte, Antoni Fo ha dit que enguany i "per motius evidents" el Gran Recapte dels Aliments serà diferent. "Ho estem estudiant i no serà com es feia tradicionalment, tampoc sabem com respondrà la gent", ha dit. Així mateix, el president de l'entitat ha afegit que arran de la pandèmia l'entitat ha doblat la capacitat d'emmagatzematge en fred, amb la construcció de noves càmeres frigorífiques, així com també ha augmentat l'espai per emmagatzemar palets, que ha passat de 700 a 1.000. Més quilos i estabilització de la demanda el 2019 En la presentació de l'informe de l'any anterior, l'entitat ha destacat que al 2019 van aconseguir recaptar gairebé 100.000 quilos més d'aliments respecte l'exercici del 2018. En total, l'any passat el Banc dels Aliments va recollir 1.812 tones d'aliments a les comarques de Lleida.  El director de l'entitat, Oriol Berenguer, ha destacat que un 55% del total captat, 997 tones, provenen de la recuperació d'excedents alimentaris, uns aliments que "si no fos per l'acció del banc anirien a residus", ha afirmat. Berenguer també ha dit que l'aposta per aquesta política "contra el malbaratament" ha estat un dels "punts determinants" a l'hora d'aconseguir superar el nombre de quilos recaptats. L'entitat també ha atribuït aquest augment a l'increment d'aliments recaptats a les campanyes ciutadanes, al major nombre de donacions d'empreses i a l'augment dels aliments procedents del fons de la Unió Europea. Pel que fa la demanda, Antoni Fo ha dit que durant el 2019 es va notar "una baixada mínima que s'estava estabilitzant". El perfil principal dels sol·licitants, segons Fo, és gent amb una situació laboral precària i arrossegada encara per la crisi econòmica del 2008.

Summary: Creix un 40% el nombre de persones de les comarques de Lleida que recorren al Banc dels Aliments a causa de la pandèmia


L'eurodiputada d'ERC Diana Riba ha assegurat aquest dilluns que la decisió de l'Advocacia de l'Estat de proposar que Oriol Junqueras pugui exercir com a eurodiputat és "senzillament, acatar la sentència del Tribunal de Justícia de la Unió Europea". "És, simplement, aplicar el sentit comú. Esperem que el Suprem també acati la justícia europea i també apliqui el sentit comú", ha assegurat en una piulada després de conèixer l'informe de l'Advocacia de l'Estat. "El dia 13, l'Eurocambra ha de tornar a tenir 751 diputats", ha afirmat.

Summary: Riba diu que la decisió de l'Advocacia de l'Estat suposa "simplement" fer ús del "sentit comú"


El vicepresident de l'Assemblea Nacional Catalana, Pep Cruanyes, ha replicat al rei Felip VI que la "preocupació de Catalunya" és la vulneració de drets i llibertats fonamentals" i ha demanat que es respecti la "llibertat de sufragi" i el "dret a ser plenament sobirans i independents". En unes declaracions després de l'ofrena a la tomba de Macià, ha assegurat que l'Assemblea ha ratificat els "objectius polítics" que l'expresident de la Generalitat va manifestar: " la llibertat presos, el retorn dels exiliats i la fi de la repressió política incompatible amb una societat democràtica".  Cruanyes també ha criticat que els tribunals vulnerin el dret a la immunitat dels diputats i la llibertat d'expressió. En aquest sentit, ha volgut recordat que el Tribunal Constitucional ha posat "límits" a l'actuació del Parlament, Llarena ha interferit "en les majories" de la cambra catalana i ha condicionat "l'acció política i pública" dels diputats i Marchena ha "vulnerat" amb "mala fe processal" la "immunitat parlamentària de Junqueras, Puigdemont, Comín i Ponsatí". Alhora, també ha afirmat que la inhabilitació de Torra és un "greu atac" contra el que "el mateix dia denunciava TJUE", el "dret d'immunitat dels diputats".

Summary: L'ANC respon a Felip VI que la preocupació de Catalunya és la "vulneració de drets fonamentals"


L'Audiència de Barcelona ha condemnat a 20 anys  de presó i un dia la noia que el juny del 2018 va tirar el seu nadó acabat de néixer per la finestra d'un celobert de cinc pisos d'alçada. Durant el judici, la noia  va dir que no recordava quedar-se embarassada ni haver parit sola al  lavabo de casa els seus pares, però es va comprovar que havia pensat en avortar prèviament. Els seus pares també van assegurar desconèixer l'embaràs i l'assassinat. A principis de tardor del 2017 la noia es va quedar embarassada d'un noi que feia poc havia conegut. Aquest no va voler saber res del nadó i la noia, segons van explicar els forenses, segurament va intentar esborrar de la seva ment que havia quedat embarassada. No obstant això, mesos després, va tenir converses amb altres nois sobre la possibilitat d'avortar. Finalment, quan va parir, sola a casa, va desfer-se del nadó, que era viu, llençant-lo per la finestra del celobert, des d'una cinquena planta, cosa que li va provocar la mort immediata. No va ser fins dos dies després que una veïna va avisar els Mossos explicant que havia vist el que semblava el cadàver d'un nadó. La policia va intentar descobrir la identitat de la mare, però no va ser fins dos  dies més tard que la noia va confessar els fets a la seva mare i als investigadors. Des d'aleshores està en presó preventiva. La seva defensa al·lega que té un trastorn mental que li afecta la  memòria i els seus actes, però diversos psicòlegs i forenses ho van descartar. Només una psicoanalista contractada per la família va dir que tenia una caracteropatia severa que afectava la seva consciència sobre els fets. El magistrat de l'Audiència considera que l'assassinat  té l'agreujant de parentiu i no té ni l'atenuant de confessió ni el d'alteració psíquica, com pretenia la defensa.

Summary: L'Audiència de Barcelona condemna a 20 anys de presó la noia  que va tirar el seu nadó pel celobert


La víctima, de 52 anys i veí de del municipi, va quedar atrapada en la plataforma elevadora mentre reparava un camió ACN Barcelona.-Un home de 52 anys ha mort aquest divendres a la tarda en un accident laboral en un taller mecànic de Dosrius. Segons informen els Mossos d'Esquadra, la víctima, veí del municipi maresmenc i de nacionalitat espanyola, va quedar atrapada a la plataforma elevadora d'un camió a reparar. Efectius dels Mossos d'Esquadra, Bombers i del Sistema d'Emergències Mèdiques (SEM) es van desplaçar al lloc dels fets però no van poder fer res per salvar-li la vida. La policia catalana ha transmès la informació sobre el fets al jutjat d'instrucció en funcions de guàrdia i al Departament de Treball, Afers Socials i Famílies de la Generalitat.

Summary: Mor un home a Dosrius mentre treballava en un taller mecànic


El Sant Jordi d'estiu no serà com l'havia imaginat la Cambra del Llibre i el Gremi de Floristes i se celebrarà de manera desigual arreu de Catalunya, en funció de la situació sanitària. La coincidència entre els primers rebrots de coronavirus amb la data que el sector va fixar per a un dia de la rosa i del llibre alternatiu ha fet que a Barcelona, a l'àrea metropolitana i a ciutats com Figueres, Lleida o Reus s'hagi cancel·lat la celebració comuna als carrers. A la capital, ahir no havia arribat l'autorització per instal·lar parades davant de les llibreries i floristeries, però moltes han anunciat que ho faran. A d'altres llocs del país s'espera una diada un punt més similar a l'original, però amb totes les prevencions per evitar contagis.  La Cambra del Llibre de Catalunya i el Gremi de Floristes van decidir suspendre la celebració del Sant Jordi d'estiu a l'espai comú previst al Passeig de Gràcia de Barcelona, ja que amb l'augment de contagis a la ciutat no s'hauria permès un esdeveniment cultural així. Això ha marcat el relat sobre com serà aquest Sant Jordi alternatiu, per bé que a tot Catalunya cada ajuntament ha decidit si i de quina manera autoritzava la celebració als seus carrers, d'acord amb la seva situació sanitària. En aquest context, la Cambra fa una crida a la participar de la festa "amb la màxima seguretat".   En realitat, el cas de Barcelona s'estén a les ciutats de bona part de l'Àrea Metropolitana que havien previst activitats col·lectives al carrer i també n'hauran de prescindir per les mesures de contenció dels nous brots de coronavirus. Tampoc hi haurà Sant Jordi als carrers a Lleida i Figueres (afectades per rebrots de la malaltia) ni a Reus, on l'Ajuntament les va cancel·lar de mutu propi al·legant dificultats per mantenir amb responsabilitat les mesures sanitàries.  No obstant això, des del sector s'ha emplaçat els ciutadans a comprar llibres i roses encara que sigui a l'interior de les botigues, per intentar celebrar una diada que ja es va haver d'anul·lar el 23 d'abril. Així, caldrà veure el seguiment de la jornada per part de les mateixes llibreries i floristeries, i com es desenvolupen les signatures de llibres tan pròpies d'aquesta tradició.   Parades limitades i signatures  A Barcelona, llibreters i floristes preveuen poder treure una parada davant del seu local, més enllà de l'autorització expressa del Procicat, que ahir al vespre encara no havia arribat . El Gremi de Llibreters donava per fet que el permís arribaria, i va comunicar als seus associats que els establiments seran responsables de la "gestió" de les cues que es formin, és a dir, de controlar que l'afluència no sobrepassi els límits i de mantenir les distàncies de seguretat. Almenys una setantena de llibreries ha comunicat el seu interès a instal·lar parada. D'altres han preferit no secundar la 'festa', com Laie, Documenta, Nollegiu o Ona Llibres a Barcelona, o les figuerenques La Bookman, L'Auca i La Ploma, que han declinat la celebració perquè no la consideren "viable, ètica ni segura".  Pel que fa als autors i les seves editorials –amb les quals les llibreries gestionen les signatures dels seus autors-, la participació tampoc serà unànime. Alguns dels grans segells no han renunciat a convidar els autors a participar-hi, mentre que editorials independents com Anagrama, Periscopi, Males herbes, Club Editor o l'Altra Editorial i les vinculades a Llegir en Català han cancel·lat les signatures. Això sí, com ha fet la Cambra, l'editorial de Jorge Herralde "anima a sortir a triar les lectures per a l'estiu i les vacances a les llibreries de confiança, mantenint sempre la distància de seguretat i les mesures recomanades".  Autors del Grup 62 ja van signar llibres encarregats per diverses llibreries abans del Sant Jordi d'estiu i el mateix faran aquest dijous els escriptors Xavier Bosch, Pilar Rahola, Núria Pradas, Laia Aguilar, Gemma Ruiz, Care Santos, Enric Calpena i Toni Cruanyes, que aniran a llibreries de Barcelona per firmar obres seves per encàrrec de la botiga, sense una agenda oberta. Autors d'Ara Llibres també visitaran llibreries aquest dijous per deixar llibres signats. Del grup Enciclopèdia signaran exemplars a Barcelona els autors Rafel Nadal, David Nel·lo i Carla Gracia i d'Angle Editorial, han explicat, signaran Bel Olid i Sílvia Gruart. D'altra banda, diversos autors han fet arribar a títol individual exemplars signats de les seves obres per encàrrec de les llibreries com és el cas per exemple d'Eva Baltasar amb el seu 'Boulder'. Pessimisme i descontent al sector de la flor  El Gremi de Floristes de Catalunya afronta la jornada amb gran incertesa i un punt d'indignació per com s'ha gestionat els últims dies la comunicació sobre la celebració del Sant Jordi d'estiu. En declaracions a l'ACN, el seu president Joan Guillén creu que des de les administracions s'ha generat una "confusió total". No s'ha sabut explicar bé, diu, que "només" es cancel·lava la celebració conjunta al Passeig de Gràcia de Barcelona, però no la festa del llibre i la rosa en el seu conjunt. Això ha provocat "moltes anul·lacions" de comandes per part de floristeries i un desconcert general sobre què cal fer, raona.   A més, encara ahir a la tarda les floristeries de Barcelona i el seu entorn no sabien si el Procicat els autoritzaria almenys a posar una parada amb roses davant dels seus establiments. Exactament el mateix ha passat als llibreters de la ciutat. A la resta del país, cada ajuntament ha autoritzat quin desplegament de parades es pot fer, en funció de la situació sanitària.  Així les coses, Guillén sosté que per al conjunt del sector el dia d'avui és un "cara o creu", que depèn sobretot de la resposta dels ciutadans que decideixin, malgrat tot, apropar-se a la seva floristeria més propera. "L'única clau es que el ciutadà sàpiga que això tirarà endavant, que les floristeries tenen les flors preparades, i que son una zona segura".  De la resposta ciutadana en dependrà, insisteix, que el sector pugui pagar "la factura" del milió i mig de roses que es van encomanar –majoritàriament importades- per fer front a la jornada. I és que divendres (quan es va anul·lar la celebració col·lectiva a Barcelona) "la rosa ja estava pràcticament tota aquí", informa el president del Gremi. "Si no es venen, serà un segon cop –el primer, el 23 d'abril- contra aquest sector, que ho haurà de llançar tot", lamenta.

Summary: El Sant Jordi d'estiu arriba entre restriccions sanitàries i amb incertesa sobre el seu seguiment


L'expresident del Brasil Luis Inácio Lula da Silva ha sortit en llibertat de la presó de Curitiba. Un jutge ha autoritzat el seu alliberament després de la recent decisió del Suprem que estableix que els condemnats no comencin a complir la sentència fins que sigui ferma. Lula da Silva portava més de 19 mesos empresonat per corrupció i blanqueig de capitals pel cas 'Lava Jato', i va ser vetat per concórrer a les últimes eleccions al Brasil, guanyades per l'ultradretà Jair Bolsonaro. A la sortida de la presó, els simpatitzants de Lula l'han victorejat amb càntics i crits de suport, molts d'ells amb gorres i camisetes vermelles del Partit dels Treballadors. El Suprem del Brasil va establir ahir dijous en una ajustada votació -6 vots a favor contra 5- que era "inconstitucional" que els condemnats en segona instància per delictes no de sang estiguessin en presó. Aquest era el cas de Lula da Silva i els seus advocats han iniciat ràpidament els tràmits per aconseguir la seva llibertat.

Summary: L'expresident del Brasil Lula da Silva surt de la presó


Unió de Pagesos denuncia que en aquests moments els ramaders estan perdent de mitjana uns 15 euros per porc que porten a l'escorxador, com a conseqüència de la important caiguda de preus en origen registrada durant el 2015, que situen el preu del porc en origen com el més baix dels últims cinc anys. Segons el sindicat, en aquests moments els productors de porcí reben uns 0,90 euros per quilo de carn, mentre el cost que els costa produir-la se situa entorn dels 1,09 euros per quilo. Davant aquest context, des d'Unió de Pagesos reclamen a les administracions que treballin per a la reobertura del mercat rus, així com mesures de finançament per a les granges. El sindicat també planteja a les integradores la necessitat de "reajustar" la producció per tal d'adaptar-la a la demanda actual.

Summary: Unió de Pagesos denuncia que els productors de porcí estan perdent 15 euros per animal que porten a l'escorxador


L'assemblea dels vigilants dels controls de seguretat de l'aeroport del Prat, de l'empresa Eulen, ha rebutjat aquest diumenge la proposta d'acord plantejada pel Departament de Treball i, per tant, aquesta mitjanit començaran una vaga total i indefinida. 150 dels 187 assistents han votat en contra del plus salarial de 200 euros en 12 pagues proposat per la Generalitat. En canvi, una minoria de 36 persones preferia acceptar aquest increment i desconvocar la vaga, mentre que s'ha registrat un vot nul. A part de la proposta econòmica, el vot de l'assemblea també ha servit per rebutjar la resta de millores laborals incloses a la proposta del Govern. Malgrat a l'inici de l'assemblea el comitè havia assegurat a la premsa que la votació es centraria només en el plus salarial, a la sortida de la reunió el mateix comitè ha rectificat aquesta informació. (A l'actualització es modifica la informació sobre l'objecte de la votació, degut a una rectificació per part de la font informant)

Summary: ACTUALIZACIÓ:Els vigilants dels controls de seguretat de l'aeroport del Prat mantenen la vaga indefinida


El Govern ha demanat explicacions a l'executiu espanyol sobre la requisa de material destinat a centres sanitaris catalans. La consellera de Salut, Alba Vergés, ha afirmat aquest dimarts que li consten que s'han produït "intervencions" i que "empreses i centres sanitaris han rebut missatges d'aturar comandes o requisar material per centralitzar-lo a Madrid". Vergés ha posat com a exemple que 4.000 mascaretes que havien d'arribar a Igualada estan aturades. "No entenem que es vulguin aturar comandes o recentralitzar allò que ha de ser de gestió ràpida", ha afirmat Vergés, que li ha traslladat aquesta queixa al ministre de Sanitat, Salvador Illa. "En un moment de crisi s'ha de deixar treballar. Centralitzar és la pitjor decisió", ha reblat.

Summary: El Govern demana explicacions a l'executiu espanyol sobre la requisa de material sanitari destinat a hospitals catalans


"Donen ganes de fer-los una botifarra. Us foteu". Així va reaccionar aquest dissabte la secretària d'estat de Comunicació, Carmen Martínez Castro, referint-se a un grup de manifestants, que esperaven el president del govern, Mariano Rajoy, en la seva visita a Alacant, on el PP va celebrar un acte. Els micròfons van captar la frase que la secretària d'Estat va adreçar a una altra persona. Els fets ja han rebut la resposta aquest diumenge de Podemos: El membre de l'executiva de Podemos Íñigo Errejón ho ha titllat de "vergonya i de cara dura" al seu comptes de Twitter i ha recordat que els jubilats "han carregat el país sobre les seves espatlles".

Summary: La secretària d'estat de Comunicació, sobre un grup de manifestants: "Donen ganes de fer-los una botifarra. Us foteu"


Ajorna el pagament dels deutes amb la Seguretat Social fins al 30 de juny ACN Madrid.-El govern espanyol ha aprovat aquest dimarts una moratòria de sis mesos del pagament de les cotitzacions a la Seguretat Social per als autònoms i també per a empreses. A més, ha decretat l’ajornament del pagament dels deutes a la Seguretat Social fins al 30 de juny i la moratòria sense interessos del pagament de les quotes pels dies treballats del mes de març. Són mesures del paquet econòmic i social aprovat per “complementar” els anteriors. La suspensió del pagament de les quotes era una de les demandes del col·lectiu de treballadors per compte propi i de l’oposició que va considerar “insuficients” les mesures decretades fins ara.  "Entenc que podran sol·licitar la devolució de la part que no correspongui" al pagament dels dies treballats, ha dit la vicepresidenta tercera i ministra d’Afers Econòmics, Nadia Calviño, preguntada pels autònoms que ja han pagat la quota de març.    Calviño ha remarcat que el col·lectiu d’autònoms ha estat atès fins ara “de forma especial”. La portaveu del govern espanyol i ministra d’Hisenda, María Jesús Montero, ha afirmat que el paquet de mesures aprovat aquest dimarts “complementa” els de setmanes anteriors.  “Amb això entenem que donem resposta a totes les situacions que s’han anat produint i permetran anar recuperant la normalitat que anhelem”, ha dit Montero en roda de premsa després del Consell de Ministres.

Summary: El govern espanyol aprova una moratòria de sis mesos a les cotitzacions dels autònoms i empreses


La Policia de l'Estat ha detingut a  Lleida a un home per intercanviar material de pornografia infantil "d'extrema duresa" a través de xarxes P2P a Internet. El rastreig de la descàrrega de 26 arxius de pornografia infantil, van permetre la identificació de l'usuari del compte des del qual es compartien aquests arxius amb fotografies i vídeos sexuals explícits protagonitzats per menors. Les investigacions es van iniciar a instàncies d'una ONG nord-americana que canalitza les denúncies ciutadanes i alertes dels propis proveïdors d'Internet sobre els diversos canals d'intercanvi d'arxius, xarxes 'peer to peer' i altres mitjans utilitzats per distribuir i descarregar material pedòfil a la xarxa. Els agents van constatar durant el registre al domicili que l'ordinador del detingut estava en aquells moments en ple procés de descàrrega de 17 arxius de vídeo mitjançant una coneguda aplicació de descàrrega i intercanvi d'arxius a Internet, sent tots ells d'innegable connotació sexual protagonitzats per menors d'edat. En l'operatiu, la policia ha intervingut un ordinador personal, unitats externes de memòria i suports d'àudio i vídeo. L'actuació ha estat duta a terme per agents de la Policia de l'Estat a Lleida, en col·laboració amb Guàrdia Urbana de Lleida.

Summary: Detingut a Lleida per compartir pornografia infantil a través d'Internet


La Diputació de Girona demana a l'Estat que enterri el polèmic projecte del ramal dels 400 kV a Riudarenes (Selva). El ple s'ha adherit a una moció impulsada per la plataforma NO a la MAT Selva, que l'Ajuntament de Santa Coloma de Farners ja ha aprovat. El text reclama a l'Estat derogar el projecte del ramal de manera "definitiva". Tots els grups han votat a favor de subscriure la moció, recordant que el projecte té "el rebuig" del territori. El ple també ha posat de relleu que s'està treballant "a nivell polític" amb el govern espanyol per trobar una solució. D'altra banda, la Diputació destinarà més de 300.000 euros per millorar la insonorització del Conservatori Isaac Albéniz i adaptar els ensenyaments a les mesures de la covid-19.  El saló de comissions de la Diputació de Girona ha acollit de nou la sessió plenària ordinària, que des de ja fa cinc mesos es du a terme mitjançant videoconferència. Una sessió on s'ha aprovat per unanimitat l'adhesió a la moció de la plataforma NO a la MAT Selva per a la derogació definitiva del ramal dels 400 kV a Riudarenes. Es tracta d'un moció que prèviament ja va aprovar el consistori de Santa Coloma de Farners.  L'escrit reclama al govern espanyol aturar per sempre aquest ramal de la MAT, que fa passar la línia aèria pel mig de les Guilleries. La Generalitat ja va tombar el projecte de Red Eléctrica i en va emetre un informe desfavorable. I des de fa gairebé dos anys, és l'Estat qui ha de decidir si el projecte tira endavant o s'acaba descartant del tot. L'oposició a aquest tram dels 400 kV, però, s'ha reactivat en les darreres setmanes. Entre d'altres, després que Endesa inclogués dins la seva planificació per al trienni 2021-2023 la subestació que la companyia aixecarà dins el parc elèctric de Riudarenes (on també hi haurà les de Red Eléctrica i la d'Adif; aquesta última, ja construïda). Durant el ple, la Comissió de Territori i Sostenibilitat de la Diputació ha posat de relleu que el ramal de la MAT és un projecte "rebutjat" àmpliament per part dels agents del territori i que entra en conflicte amb el model de "transició energètica" que es vol per a aquesta zona. La diputada Anna Barnadas, ha explicat que s'està fent un servei "tècnic de suport" als ajuntaments i, en paral·lel, ha subratllat que es treballa "a nivell polític" amb el govern espanyol per tal de trobar una solució. Canvis al Conservatori Isaac Albéniz D'alta banda, les mesures adoptades per a la prevenció de la covid-19 han comportat tot un seguit de canvis en els mètodes d’ensenyament. Un dels equipaments afectats ha estat el Conservatori de Musica Isaac Albéniz de Girona, que s'ha vist obligat a fer un replantejament pel que fa a l’ús del material. En aquest sentit, l’objectiu de cara al proper curs és que les aules de piano disposin de dos instruments, un per a l’alumnat i l’altre per al professorat. Per altra banda, l'equipament cultural ampliarà el seu banc d’instruments amb l’objectiu de facilitar-ne el préstec als alumnes més petits que s'inicien en l’estudi de la música. El pressupost destinat a la reparació i adquisició d’instruments i de mobiliari és de 217.195 euros. Aquest ha estat l’import de l’expedient de suplement de crèdit pel Conservatori de Música que s’ha aprovat per unanimitat a la sessió plenària, que inclou també l’adquisició de nous instruments per a la introducció de la música moderna, una de les novetats del proper curs. Una altra de les inversions és la millora de l’edifici que l’acull. En aquest sentit, es destinaran 93.775 euros per instal·lar panells acústics i insonoritzar alguns espais. L'obra es farà mitjançant un expedient de crèdit extraordinari, que el ple ha aprovat tirar endavant (això sí, amb l'abstenció de la CUP). El vicepresident Albert Piñeira ha defensat que "la insonorització d’aules" és un dels criteris establerts per la Generalitat de Catalunya per a un centre d'aquestes característiques. Piñeira també ha remarcat que – en total – s'hauran aprovat més de 300.000 euros en millores, unes de les inversions més importants dels darrers anys.  El plenari també ha acordat la suspensió dels pagaments de les quotes del conservatori entre els mesos de març i juny del 2020, coincidint amb l'esclat de la pandèmia del coronavirus. El diputat de Cultura ha avançat que de cara al curs que ve estan adaptant els preus públics d'acord amb les formules d'ensenyament telemàtic.  Altres punts de la sessió plenària La Diputació de Girona també ha donat llum verda al Pla de Serveis d’Assistència en Administració Electrònica als Ens Locals, el qual té per objectiu ajudar els ajuntaments de la demarcació de Girona en aquest procés. El servei recull les prestacions en administració electrònica que s’ofereixen, principalment per aquells municipis amb una població inferior a 10.000 habitants.   En relació amb el Consorci de la Costa Brava, el Ple ha aprovat amb vint-i-dos vots a favor, l’abstenció dels quatre membres del PSC i el vot en contra de la CUP, un expedient de suplement de crèdit de més d’1,5 milions d’euros (MEUR) per a l’exercici 2020. Aquest té com a objectiu la inversió en diversos tipus d’obres, principalment d’abastament d’aigua, que no poden esperar a l'any 2021. Al final de la sessió plenària també s’ha tirat endavant una moció impulsada pel grup del PSC que té per objectiu instar l’Agència Catalana de l’Aigua (ACA) a fer les actuacions necessàries per preservar la llera del Ter arran dels desperfectes ocasionats pel temporal Gloria.

Summary: La Diputació de Girona demana a l'Estat que enterri el projecte del ramal de la MAT a Riudarenes


Sabrià demana al president “lleialtat institucional” i “treballar colze a colze” entre els independentistes ACN Barcelona.-El president del grup d’ERC, Sergi Sabrià, ha explicat que en la reunió que ha mantingut, junt a la portaveu Anna Caula, amb el president de la Generalitat, Quim Torra, han parlat de com encarar la trobada amb el president del govern espanyol, Pedro Sánchez. Els republicans han demanat a Torra que vagi a veure al socialista “quan abans millor” i deixant “molt clar que l’objectiu del Govern i del país” és “la República”. “A Sánchez li hem de dir les coses amb totes les lletres”, ha etzibat Sabrià. En aquest sentit, el republicà ha insistit que la trobada entre Sánchez i Torra és “necessària i imprescindible”. “Hem dit que hem d’anar a aquestes trobades sense apriorismes però sense cap mena de renuncia”, ha afegit en la roda de premsa posterior a la reunió amb el president de la Generalitat.  Sergi Sabrià ha sortit del despatx de Torra satisfet i valorant la reunió com a “molt profitosa”. Segons el republicà, per a ERC era “molt important” traslladar al president la importància “de la “lleialtat institucional, de treballar colze a colze quan un Govern és de coalició i de treball conjunt”. “És el que demana la ciutadania, i es el que ens ha de fer forts com a Govern i com a majoria parlamentària”, ha dit. Igualment, ha explicat que han parlat amb Torra de “la importància dels símbols i sobretot de posar-se a treballar de seguida, recuperant l’esperit de l’1-O”.  En aquest sentit, ha remarcat que l’executiu té com a objectiu “clar” poder “esdevenir una república independent, perquè és l’única possibilitat de construir una societat més justa, més lliure i més neta”.  D’altra banda, parlar la possibilitat que JxCat i ERC hagin de pactar amb altres forces per poder aconseguir majories parlamentàries, Sabrià ha confirmat que amb Torra han tocat la qüestió, tot assegurant que estan d’acord en buscar el suport de CUP i CatECP. “Ens falten vots en molts casos per tirar endavant projectes cabdals. Estem segurs que en temes socials, CUP i comuns hi seran, i en l’àmbit nacional ens hem de trobar amb la CUP. Hem de parlar molt i reunir-nos molt”, ha dit. Sobre el cas Nóos i els registres: “Dos coses juntes s’entenen millor” Per últim, preguntat pels registres que s’han fet aquest dimarts en relació a l’1-O i per la sentencia del cas Nóos, Sabrià ha relligat els dos episodis. “De vegades, dos coses justes s’entenen millor. La teoria diria no hi ha relació, però la pràctica diu que cada cop que hi ha un cop contra l’establishment, hi ha registres així, es reté gent injustament, i s’ha de tornar a dir que es va voler que la gent votés en llibertat i no és cap delicte”, ha sentenciat.

Summary: ERC reclama a Torra que deixi clar a Sánchez que “l’objectiu del Govern és la República”


Amnistia Internacional ha denunciat públicament aquest dijous la suposada "obstrucció" de la fiscalia i del Ministeri de l'Interior per aclarir el que consideren "abusos" comesos per la policia espanyola i la Guàrdia Civil durant l'1-O. Així, l'entitat, que té documentats casos amb un "ús excessiu de la força", recrimina a la fiscalia el seu "desinterès i manca de col·laboració" per aclarir els fets, cosa que "incompleix el seu paper d'impulsar les investigacions" tot i els esforços de diversos jutjats catalans. En l'informe '1-O a Catalunya: Obstacles per a la investigació de l'ús excessiu de la força', AI diu que la fiscalia apunta cap a la "desqualificació de les denúncies, l'obstrucció de les diligències i fins i tot mostra una manca d'interès en el procés, dificultant l'aclariment dels fets per part de les autoritats judicials pertinents".

Summary: AI denuncia "l'obstrucció" de la fiscalia i el Ministeri d'Interior per aclarir els "abusos" policials de l'1-O


L'acusat d'haver matat a ganivetades un home de 56 anys i d'haver ferit la seva filla de 33, en el domicili on pare i filla residien a Alfarràs (Segrià), el 19 de maig de 2016, ha dit que els va apunyalar perquè sentia veus. Josep S. G., de llavors 36 anys, ha declarat, al judici que ha començat aquest dilluns a l'Audiència de Lleida, que els volia "escarmentar" perquè li venien droga de mala qualitat i perquè les veus li deien que ho fes. Ha negat, però, que els volgués matar, tot i que entén que si apunyales algú moltes vegades, pot morir dessagnat. L'acusat, que pateix esquizofrènia paranoide i diu que escolta veus des dels 18 anys, creu que tots dos segueixen vius i assegura que els ha vist, ell treballant d'electricista i ella d'infermera, a la Unitat d'Hospitalització Penitenciària Psiquiàtrica (UHPP) de Can Brians, on està ingressat des del 22 de maig de 2016.  El judici pel crim d'Alfarràs ha començat aquest dilluns amb la declaració de l'acusat i el testimoni del cap d'investigació dels Mossos d'Esquadra de Lleida que es va fer càrrec del cas. Dimarts declararan els Mossos d'Esquadra que van treballar en aquest cas i la dona que va sobreviure a l'atac, dimecres testimonis i dijous els pèrits. Està previst que el judici acabi divendres amb les conclusions i els informes de les parts. Amb tota la informació, el jurat popular haurà d'emetre el seu veredicte. L'acusat ha explicat aquest dilluns que les víctimes vivien a l'edifici de davant del seu des de feia uns set mesos i que, durant aquest temps, les anava a veure cada quatre o cinc dies per comprar droga, tot i que no sempre pujava a casa seva. Ha afegit que escolta veus des que tenia 18 anys i que des de feia dues setmanes aquestes veus li deien "que ho fes". El seu advocat, Carles López, ha explicat que precisament feia dues setmanes que li havien reduït la medicació per tractar la seva esquizofrènia a la meitat i que va patir un brot. És per això que entén que el més apropiat seria internar-lo en un centre psiquiàtric no penitenciari perquè pugui rebre el tractament que necessita. L'advocat de l'acusació particular, Xavier Prats, en canvi, considera que el brot és una "excusa" i que "l'assassinat d'un home i l'intent d'assassinat d'una dona no pot quedar impune".  L'acusació particular considera els fets assassinat perquè entén que hi va haver acarnissament ja que va clavar fins a quaranta ganivetades a la víctima. Segons la defensa, però, no va haver acarnissament i no volia fer patir a la víctima perquè l'arma utilitzada era de petites dimensions. L'acusat també ha explicat que el dia abans del crim va anar a comprar amfetamina a les víctimes. "Les veus em deien que era un covard i que no faria res", ha dit, però aquella nit "no vaig dormir, em vaig aixecar abduït i ho vaig fer", ha relatat. L'acusat ha explicat que la navalla amb què va apunyalar pare i filla i que no s'ha trobat, tenia uns tres centímetres de fulla i que la duia sempre a la butxaca per defensar-se d'un personatge que creia que se li podia aparèixer i matar-lo. Ha explicat que quan l'home li va obrir la porta el va apunyalar 14 vegades i que quan la filla se li va tirar a sobre la va apunyalar 3 cops. "Em vaig quedar impressionat, la sang em va escandalitzar i vaig marxar corrents cap a casa", ha declarat. L'escrit del ministeri fiscal, en canvi, recull que de les proves practicades, l'home va rebre fins a 40 ganivetades i va morir d'un xoc hemorràgic i la seva filla, que va sobreviure, en va rebre 24. Precisament, el sots-inspector Sergi Mesalles ha explicat que a l'escenari del crim es va trobar moltíssima sang, tant al menjador, com a la terrassa i a l'escala. Mesalles, que ha relatat com es va dur a terme la investigació, ha explicat que es va trobar sang de l'acusat a casa de les víctimes i que van trobar la roba de l'acusat, amb què hauria comès el crim, a la teulada de casa seva. El sots-inspector dels Mossos ha descartat que hi hagués hagut un enfrontament previ i ha afegit que a casa de les víctimes es va trobar droga i també cafeïna, que s'utilitza per adulterar algunes substàncies estupefaents així com una caragolera amb què es va protegir de l'atac la filla.  Precisament un dels arguments a què l'acusat ha fet referència per explicar l'agressió ha estat que li venien droga "de baixa qualitat" i que per aquest motiu els volia "escarmentar". L'acusat ha relatat que es va treure la roba i la va llançar a la teulada juntament amb la navalla perquè no la veiessin els seus pares. Ha reconegut que era conscient que havia fet alguna cosa mal feta i que la policia aniria a buscar-lo però que no volia matar ningú i que va marxar del pis pensant que estaven vius, la qual cosa encara pensa tot i que l'home va morir.  Demanen fins a 40 anys de presó La fiscalia demana que s'imposi a l'acusat un màxim de 34 anys d'internament psiquiàtric "en un centre adequat per la seva esquizofrènia paranoide". Concretament un màxim de 25 anys per un delicte d'assassinat amb acarnissament i 9 anys més per un delicte de temptativa d'homicidi. També cinc anys de llibertat vigilada després de l'internament, en què no es pugui acostar a menys de 200 metres de la dona, i la prohibició de tenir o dur armes durant un màxim de 10 anys . A més, demana que indemnitzi la dona amb 161.560 euros. En concret, 80.000 per la mort del seu pare, 14.560 per les lesions patides per ella i 67.000 euros per les seqüeles. L'acusació particular, en canvi, considera els fets un delicte d'assassinat i un d'intent d'assassinat. Demana pel primer 25 anys de presó i 14 anys i 11 mesos de presó pel segon. A més, sol·licita que se li prohibeixi viure a Alfarràs ni acostar-se la dona durant 10 anys quan surti de la presó a menys de 300 metres i que la indemnitzi amb 162.633,03 euros. Concretament, 70.966 per la mort del seu pare i 91.667,03 per les lesions i seqüeles causades a ella. Finalment, la defensa considera que els fets són constitutius d'un delicte d'homicidi i d'un de lesions i demana l'absolució de l'acusat tenint en compte l'eximent completa d'anomalia o alteració psíquica. Sol·licita que se l'ingressi durant un màxim de sis anys en un centre psiquiàtric no penitenciari per tractar la seva esquizofrènia paranoide.

Summary: L'acusat del crim d'Alfarràs diu que va apunyalar les víctimes perquè sentia veus, anava drogat i els volia "escarmentar"


L'Ajuntament de Barcelona actuarà de "forma decidida" per evitar que es produeixin ocupacions intensives de l'espai públic per part dels manters. El primer tinent d'alcaldia, Gerardo Pisarello, ha insistit que aquesta és una activitat que no està permesa a la ciutat, i per això es produiran "intervencions preventives", com per exemple increments de la presència policial en certes zones ara que s'apropa el bon temps i que aquest fenomen pot créixer. Pisarello, però, també ha aprofitat per reivindicar la feina feta des del consistori posant en marxa una cooperativa de venda ambulant autoritzada.

Summary: L'Ajuntament de Barcelona actuarà de "forma decidida" per evitar la presència intensiva de manters


Barcelona té una nova estació a l'avinguda Meridiana per controlar la qualitat de l'aire, que s'afegeix a les 11 ja existents. En els propers mesos estarà en període de proves per ajustar els paràmetres abans d'incorporar-se a la xarxa de vigilància. L'objectiu és ampliar la representativitat de les mesures de contaminació que es prenen en diferents vies de trànsit, però amb una casuística diferent a la trama urbana del centre de la ciutat, que es mesura a l’estació de l’Eixample i a la de Gràcia.  Els valors de contaminació de l’aire que recullen aquestes estacions no només determinen la contaminació de la zona on estan ubicades físicament, sinó que funcionen com a mostra representativa de diferents àrees amb unes determinades condicions d’emissió i dispersió de contaminants en diferents punts de la ciutat. A més, la xarxa de vigilància es complementa amb una unitat mòbil equipada amb analitzadors automàtics, captadors manuals i una estació meteorològica. La funció de les unitats mòbils és participar en estudis concrets d’avaluació de la qualitat de l’aire, com per exemple l’avaluació abans i després de la implementació de superilles, eixos verds o pacificacions. Per poder avançar en la millora de la mesura de la contaminació a la ciutat, està previst també  en els propers anys reforçar la xarxa actual amb campanyes de mesures amb difusors passius de NO2. Aquestes campanyes es definiran cada any en diferents punts i consistiran a desplegar aquests difusors en zones concretes i determinades amb criteris de representativitat.

Summary: Barcelona té una nova estació a la Meridiana per controlar la qualitat de l'aire


El Ministeri d'Exteriors –a través de l'entitat Espanya Global- ha llançat un vídeo titular 'The real Spain' amb l'objectiu de reforçar la imatge democràtica de l'Estat a les portes del judici de l'1-O. Forma part de la campanya orquestrada pel govern espanyol per contrarestar el posicionament dels independentistes que critiquen la manca de garanties del procés judicial al Tribunal Suprem. Personalitats com el cuiner José Andrés (resident als EUA), l'empresària del Santander Ana Botín o la directora de cinema Isabel Coixet participen en el vídeo. El govern espanyol defensa que Freedom House elabora un llistat de països entre "lliures i no lliures" i que Espanya obté una puntuació de 94 sobre 100 en l'índex de països lliures.  El govern espanyol va emetre un vídeo similar amb motiu dels 40 anys de la constitució i ara ha publicat una segona entrega. Sota el títol 'The real Spain', diverses personalitats reconegudes destaquen el "progrés" de la democràcia espanyola i el grau de llibertat.  "Espanya és inclusió i diversitat, progrés", defensa el cuiner José Andrés. "Segons l'OCDE, Espanya està al nivell dels països més oberts i desenvolupats del món", apunta José Angel Gurría, secretari general OCDE. Al vídeo també apareix la presidenta del Banc Santander, Ana Botín, que remarca que la Constitució és el marc que ha permès "el període més llarg de llibertats, desenvolupament social i prosperitat econòmica de la història". La directora del centre de recerca contra el càncer, María Blasco, defensa la diversitat lingüística i cultural de l'Estat. "No hi ha res com la veritat", afegeix la cineasta Isabel Coixet. Al vídeo també apareix el presentador Jesús Calleja i el periodista Iñaki Gabilondo.

Summary: El govern espanyol llança un vídeo per defensar la imatge democràtica de l'Estat a les portes del judici de l'1-O


Nova plantació de marihuana desmantellada a les comarques gironines. Aquest cop, al Baix Empordà. Els Mossos d'Esquadra han trobat més de 4.000 plantes i fins a 40 quilos de cabdells a l'interior de dues naus industrials de Vulpellac. L'alerta d'uns veïns sobre un possible frau elèctric va ser providencial per acabar amb la plantació. Després d'anar a lloc amb tècnics d'Endesa i assegurar-se que les dues naus tenien la llum punxada, la policia va entrar a l'interior. A més de la droga i les plantes, els policies van trobar centenars d'aparells que formaven part de tota la infraestructura necessària per afavorir el creixement de la marihuana. En concret, més de 460 làmpades, dos centenars de transformadors, una cinquantena de ventiladors i fins a 126 bidons de fertilitzant. Els mossos han obert una investigació i treballen per localitzar els responsables de la plantació. De moment, no hi ha detinguts. L'avís que ha permès desmantellar aquesta gran plantació de marihuana a Vulpellac es va rebre divendres a la nit. Cap a quarts d'onze, la policia va rebre l'alerta d'uns veïns de la zona, dient-los que sospitaven que dues de les naus del polígon industrial tenien la llum punxada. De fet, ho havien mig comprovat in situ. A més, aquests mateixos testimonis també van explicar que constantment se sentia un brunzit de motors d'extracció a l'interior, fos tant de dia com de nit. L'endemà al matí, els Mossos d'Esquadra i tècnics d'Endesa van anar fins a les naus. Allà, el personal de la companyia va comprovar com, efectivament, agafaven directament la llum de l'estesa del carrer. Arran d'això, i de les sospites que a l'interior s'hi amagués una plantació de droga, la policia va entrar a les naus.  A dins, els mossos hi van descobrir una plantació amb 4.431 plantes de marihuana i fins a vuit sacs precintats. Cadascun d'ells feia 5 quilos i estava ple de cabdells de droga, premsats i triturats. És a dir, 40 quilos de marihuana preparada per distribuir al mercat negre. Per fer créixer la plantació, els responsables havien muntat tota la infraestructura necessària. De fet, havien repartit nombroses làmpades, transformadors i ventiladors arreu de les dues naus. En concret, de l'interior, els Mossos d'Esquadra van endur-se 466 llums, 168 bombetes de recanvi, 230 transformadors, 52 ventiladors i dos aparells d'aire condicionat. A més, la policia també va trobar fins a 126 bidons de 10 litres cadascun plens de fertilitzant. Els agents van estar-se hores per tallar les plantes (en total, sumaven un pes de 480 quilos) i desmantellar tota la plantació. Els Mossos d'Esquadra han obert una investigació per un delicte contra la salut pública i treballen per identificar els responsables del cultiu. De moment, no hi ha detinguts.  Un 83,2% més de comisos durant el 2016 El cas de Vulpellac s'afegeix a la ja llarga llista de plantacions de marihuana que els Mossos d'Esquadra i la resta de policies han desmantellat a les comarques gironines. I és que a la demarcació, el cultiu d'aquesta droga ja s'ha convertit en un clàssic.  L'any passat, segons recull l'estadística dels Mossos d'Esquadra, els delictes contra la salut pública van créixer un 3,54% (410 casos). Però allò que va augmentar, i amb gran diferència, van ser els comisos que els mossos van fer de plantacions de marihuana. En concret, 28.115 plantes, un 83,2% més que al 2015 (quan van ser 15.344).

Summary: Els Mossos d'Esquadra troben més de 4.000 plantes i 40 quilos de marihuana en dues naus industrials de Vulpellac


XXè aniversari d''El Mundo de Catalunya' ACN Barcelona.-'El Mundo de Catalunya' lliurarà aquest dijous els guardons de la vuitena edició dels Premis Tendències. Els guardons, que es divideixen en quatre categories, premiaran com a millor creador consolidat a l'actor i director Josep Maria Pou; el xef Ever Cubilla com a creador emergent; la productora Canadà quant al guardó a la indústria cultural consolidada i al Festival MiRA com a indústria cultural emergent. Els  Premis Tendències, que reben el seu nom del suplement cultural que publica cada dijous 'El Mundo de Catalunya', coincideixen aquest any amb el XXè aniversari del diari. El jurat dels Premis Tendències 2015 està format pel director de Promoció Cultural de la Generalitat de Catalunya, Jordi Sellas; el director editorial d’EDHASA, Daniel Fernández; l’editor i fundador de Blakie Books, Jan Martí;  l’actor i fundador d'El Tricicle, Carles Sans; l’editor Fèlix Riera; el director de l’Institut Ramon Llull, Àlex Susanna; la directora de Seix Barral, Elena Ramírez; el crític d’art Daniel Giralt-Miracle; el vicepresident de Focus, Xavier Marcé; la presidenta d’Interprofit, Roser Tiana; els escriptors Rafael Vallbona i Miquel de Palol; el director de 'El Mundo de Catalunya', Álex Sàlmon; així com la coordinadora del suplement 'Tendències', Leticia Blanco i la redactora, Vanessa Graell.

Summary: Josep Maria Pou, el xef Ever Cubilla, la productora Canada i el Festival MiRA, Premis Tendències 2015


El TSJC ha condemnat a 18 mesos de presó a 3 dels 6 joves acusats pels aldarulls ocorreguts al barri de Sants durant la manifestació del 12 d'octubre de 2013. El jutge els  considera culpables de tres delictes de lesions  i els imposa també una multa de 60 euros per falta de danys alhora que fixa una indemnització total a les víctimes de més de 15.000 en total. També condemna a tots 3 acusats a una multa de 60 euros, i els imposa un ordre d'allunyament de 1.000 metres a les víctimes, amb qui no es poden comunicar. El magistrat també els prohibeix assistir a concentracions o manifestacions convocades per la Plataforma Antifeixista de Barcelona durant 9 anys, 3 anys per a cada delicte de lesions.  La sentència feta pública aquest divendres també absol a tres joves que se'ls va jutjar pels delictes de lesions i danys.  Els fets van passar la tarda del 12 d'octubre quan alguns manifestants d'ultradreta eren a la terrassa d'un bar de Sants i una quinzena d'antifeixistes tapats, suposadament procedents de Can Vies, que els van apedregar i agredir amb pals i altres objectes, causant-los talls i contusions al cap o a les mans. La fiscalia els acusava de tres delictes de lesions, amb instrument perillós, un delicte de anys i tres faltes de lesions amb les agreujants d'abús de superioritat, disfressa i discriminació per motius ideològics, i demanava a la vista celebrada el novembre passat, 15 anys de presó, 9.720 euros de multa i cinc anys de prohibició d'acostament i comunicació amb les víctimes, a més d'indemnitzacions per les lesions i els danys, de 22.500 euros i els danys del bar valorats en 1.200 euros.

Summary: Condemnats tres joves a 18 mesos de presó per agressions a ultradretans el 12-O del 2013 a Sants


L'Àliga de la Patum de Berga, l'element més distingit de la comparseria d'aquesta festa, portarà un ram de clavells i olivera elaborat amb flors grogues en comptes de vermelles, com s'ha fet altres anys, "com a mostra de solidaritat amb els presos i preses polítiques i exiliades". El Patronat Municipal d'aquesta festa ha decidit fer aquest canvi aquest divendres, durant la seva junta general, per "la situació política actual". Enguany la patum serà del 30 de maig al 3 de juny.

Summary: L'Àliga de la Patum de Berga portarà clavells grocs en solidaritat amb els polítics catalans empresonats o exiliats


El Govern ha descartat la gestió pública i ha iniciat un procediment negociat per establir la gestió del Centre de Formació Professional d'Automoció de Martorell, segons ha avançat aquest dimarts l''Ara' i han confirmat fonts del Departament d'Empresa a l'ACN. Després que el concurs per a la gestió quedés desert, el Govern ha decidit crear una comissió mixta amb les quatre conselleries implicades –Treball, Educació, Empresa i Presidència- per tal de treballar conjuntament i desencallar aquesta qüestió. A través d'aquest procediment negociat s'obre una negociació amb el sector de l'automòbil per veure les empreses o entitats que estarien disposades a gestionar el centre.  Aquestes converses es faran amb aquelles empreses o entitats que ja van mostrar interès en la gestió del centre però no es van acabar presentant al concurs perquè no estaven d'acord amb algunes de les bases del mateix.   Fonts d'Empresa han indicat que aquest procediment es portarà a terme durant el primer trimestre del 2020 i que esperen que a finals del mateix es pugui tenir alguna novetat. Les mateixes fonts no han concretat si hi ha més d'un interessat i s'han limitat a indicar que "s'està parlant amb el sector".  Quatre anys després de la seva inauguració, el centre només acull una cinquantena d'alumnes, quan la capacitat és per a gairebé 14.000. El centre va tenir un cost de 13 MEUR, té una superfície d’uns 10.000 metres quadrats que inclouen una gran nau industrial, 39 aules i diversos laboratoris.

Summary: El Govern inicia un procediment negociat per establir la gestió del Centre d'FP d'Automoció de Martorell


Mas tindrà un paper molt important en la campanya del 20-D, que porta com a lema la paraula "impossible" amb les dues primeres lletres ratllades ACN Barcelona.-Democràcia i Llibertat aspira a la victòria a Catalunya en les eleccions del 20-D presentant-se com el "principal" artífex del 9-N i del 27-S. El director de campanya, Jordi Cuminal, ha argumentat que molts pensaven que no hi hauria acord per a la data i la pregunta de la consulta, que no es posarien les urnes, que no hi hauria llista conjunta i que les eleccions no serien un plebiscit. "Hi ha una gent, no els únics però sí els principals actors, que tot allò que es deia que seria impossible ho va fer possible", ha apuntat Cuminal, situant ara en el mateix nivell el diàleg amb Madrid per assolir la independència. Artur Mas tindrà un paper molt important en la campanya, que porta com a lema la paraula "impossible" amb les dues primeres lletres ratllades. A tres setmanes de les eleccions, les enquestes pronostiquen un empat a quatre a Catalunya i Democràcia i Llibertat interpreta que això li dóna "clares opcions" de guanyar. En aquesta tessitura, mobilitzarà a fons la seva estructura amb la consigna que cal explicar a tothom que pot venir d'uns pocs milers de vots per guanyar. La principal idea força que es farà servir per captar el vot és que Democràcia i Llibertat té una manera de fer les coses "seriosa i rigorosa" que és la que ha permès celebrar el 9-N i el 27-S. I aquesta mateixa manera d'actuar s'aplicarà ara a Madrid, on els convergents defensen que s'hi ha d'anar perquè si el govern espanyol no vol escoltar, com a mínim el Congrés ho haurà de fer. "Ara diuen que defensar el procés a Madrid és impossible i nosaltres anem amb una veu honesta, serena i determinada per fer-ho possible", ha apuntat Cuminal. El lema de campanya serà aquesta paraula "impossible" però amb les dues primeres lletres ratllades i la signatura de Francesc Homs a sota. La imatge que acompanya el cartell és un primer pla d'Homs en blanc i negre que busca transmetre serenitat i determinació, ha explicat el director de campanya.  Cuminal ha apuntat que Democràcia i Llibertat ofereix "idees clares, determinació i reivindica la feina feta" en uns moments que ha reconegut que són "d'incertesa" per la manca d'acord entre JxSí i la CUP per investir un president.  Precisament, Artur Mas tindrà un paper molt rellevant en la campanya, també com a protagonista d'aquesta feina feta, i participarà en la majoria de mítings, amb presència també en la cartelleria. Amb un cost total de 2,1 MEUR (950.000 per a la tramesa censal), estan previstos una setantena d'actes entre rodes de premsa i mítings més importants, però alhora hi ha comptabilitzats uns 150 actes per a la gent gran i 400 mítings territorials. També hi haurà presència en carpes i mercats en unes 700 localitzacions diferents. L'acte d'obertura serà al Pavelló de la Nova Icària, a Barcelona, i es tancarà també a la capital catalana, al Fòrum. El míting central serà el dia 12 de desembre, però encara no està tancada la localització. No es preveuen actes conjunts amb ERC tot i tenir una part del programa en comú.

Summary: Democràcia i Llibertat aspira a la victòria a Catalunya presentant-se com el "principal" artífex del 9-N i del 27-S


“Tindrà tot el suport dels militants i del conjunt de la societat” ACN Madrid.-La ministra d’Hisenda, María Jesús Montero, ha assegurat aquest dimarts que Josep Borrell serà un “magnífic candidat” a les eleccions europees “com ha estat un magnífic ministre d’Exteriors”. En un esmorzar informatiu a Madrid poc després que el PSOE confirmés la candidatura, Montero ha afirmat que Borrell “està cridat a ocupar posicions importants tan a escena nacional com internacional”. Ha destacat la seva llarga trajectòria i la seva “aportació genuïna a la política”. “Tindrà tot el suport dels militants i del conjunt de la societat”, ha conclòs.

Summary: Montero diu que Borrell serà un “magnífic candidat” com ha estat "un magnífic ministre d’Exteriors”


Efectius dels Mossos d'Esquadra, Bombers de la Generalitat i voluntaris treballen des de dijous a la nit en la recerca d'una dona de 78 anys de Seva (Osona) que ahir al vespre va sortir de casa seva i no va tornar. El dispositiu es va activar a les 21.33 hores, quan es va denunciar la seva desaparició. En la recerca d'aquest divendres, que es fa entre els municipis de Seva, Taradell i Tona, hi participen dos helicòpters i les unitats canines de Bombers i la policia catalana, la unitat de muntanya dels Mossos i el Grup de Suport d'Actuacions Especials (GRAE) i diversos voluntaris.

Summary: Busquen una dona de 78 anys desapareguda a Seva dijous


Els Bombers de la Generalitat han rebut de la Fundació Pau Costa una donació de nou quadres en reconeixement a la seva tasca. Es tracta de nou còpies del quadre 'Distensió d'equip' de l'artista i dibuixant Josep Serra i Tarragón, amb el qual ha volgut fugir dels tòpics d'heroïcitat i elitisme per "humanitzar" el treball dels bombers del Grup d'Actuacions Forestals (GRAF). Tot i que l'artista ja havia dibuixat sobre la temàtica dels incendis, va ser arran de les històries narrades pels bombers a Horta de Sant Joan que va créixer el seu interès per la feina que fa aquest col·lectiu. Les obres s'exposaran a les dependències que tenen les unitats GRAF als parcs de Bombers de de Girona, la Pera, Lleida, Manresa, Cerdanyola del Vallès, Rubí, Móra d'Ebre, Reus i Tremp. La Fundació Pau Costa va néixer el gener de 2011 amb la voluntat de divulgar coneixements entorn l'ecologia del foc i la gestió d'incendis forestals, des de l'àmbit tècnic i de recerca, posant-los a l'abast del món operatiu i de la societat en general. Pau Costa, bomber de Sant Julià de Vilatorta (Osona), va ser un dels cinc bombers del GRAF que van perdre la vida a l'incendi d'Horta de Sant Joan el juliol de 2009. Amb un objectiu divulgatiu i artístic, el fons Art&Fire recull la interpretació de diferents artistes sobre els incendis forestals. L'entrega ha tingut lloc a la seu del departament d'Interior, a Barcelona, i ha comptat amb l'assistència de representants d'ambdues institucions.

Summary: Els Bombers de la Generalitat reben de la Fundació Pau Costa una donació de nou quadres en reconeixement a la seva tasca


El govern de l'Ajuntament de Lleida planteja un pressupost municipal per al 2020 de 164,3 milions d'euros, gairebé 4,5 milions inferior a l'actual. La partida que més cau és la dedicada a inversions en què es preveu destinar 5,1 milions d'euros. Destaca l'aportació d'1,2 milions per iniciar la construcció de l'escola de Pinyana, així com l'aposta pel microurbanisme, entre altres actuacions. Des d'ERC, JxCat Lleida i el Comú també han reiterat l'aposta pel nou Museu Morera i el Pla de l'Estació. Segons el govern, són uns comptes "marcats per la situació econòmica i financera" de la Paeria, davant el deute de 175 milions d'euros. Així, el qualifiquen com un pressupost de "contenció, realista tant en la previsió d'ingressos com en la de despeses" i que "obre la porta a un model de gestió responsable, transparent i eficaç". L'alcalde Miquel Pueyo ha assenyalat que el pressupost, que ascendeix a un import total de 164.333.353,60 euros, "adapta les despeses als ingressos reals de l'Ajuntament". En aquest sentit, ha justificat aquesta necessitat de contenció per "responsabilitat "davant de la situació heretada de governs anteriors i ha recordat el deute municipal de 175 milions d'euros, a més de la "sobreexecució" del pressupost del 2019. Així, Pueyo ha remarcat que la situació econòmica i financera de la Paeria "compromet la capacitat d'inversió i afecta directament els serveis que es presten a la ciutadania".  La voluntat de la Paeria per a l'any 2020 és "posar ordre en les despeses", renegociar el deute i reduir l'endeutament per a "sembrar de cara al futur". Per fer-ho, el pressupost redueix totes les que poden considerar-se "supèrflues", com són "les protocol·làries, l'aparcament gratuït per als regidors, la revista municipal i àpats i torronades". L'alcalde ha reconegut que aquesta contenció tindrà uns efectes sobre gairebé tots els serveis públics de l'Ajuntament i sobre les entitats i associacions que treballen amb la Paeria" i "i els ho haurem d'explicar responsablement".  A la vegada, el pressupost vol "sembrar les llavors d'un nou model de governança" que vol implantar el govern municipal, amb una "gestió responsable, transparent i eficaç". Això es concretarà en un Pla d'Acció Municipal (PAM) que es presentarà a la primavera i que definirà l'acció de govern, ha indicat Pueyo. Quant a les polítiques concretes, les prioritats seran una "aposta decidida" per la transició ecològica, amb la incorporació d'un tècnic de lluita contra el canvi climàtic i la instal·lació de panells fotovoltaics a teulades públiques; els serveis socials, incentivant les polítiques d'habitatge amb l'entrada de nous pisos a l'Ajuntament; la creació de la bústia ètica d'alerta ciutadana i denúncia de la corrupció, l'elaboració d'un codi ètic i la publicació de totes les factures municipals; la promoció del microurbanisme de proximitat; i l'aposta pel civisme, amb la incorporació de 32 nous agents de la Guàrdia Urbana i la creació d'un pla de treball amb noves formes de participació, mediació i pacte per millorar la convivència. "Realisme en la previsió d'ingressos" La tinent d'alcalde de Recursos Municipals i Hisenda, Montse Pifarré, ha assenyalat que la liquidació pressupostària del 2019 mostrarà una caiguda en ingressos com l'IBI (1,2 milions d'euros menys que el pressupostat) i la plusvàlua (1,5 milions menys), que demostren que els comptes d'enguany eren "irreals" i incloïen, a més, despeses sense preveure el cost real de la partida en àmbits com ara personal, l'aportació al Consorci de Residus i al de Normalització Lingüística, entre altres.  Aquest "realisme" en la previsió d'ingressos farà que el pressupost de 2020 sigui inferior en 4,5 milions al del 2019 (-2,7%), amb un descens especialment marcat de 2,5 milions en la plusvàlua, tenint en compte la controvèrsia legal al respecte, i en la previsió de venda de solars, que queda en 1,6 milions. "L'any 2019 s'hi van pressupostar 6 milions, però només s'han venut per import de 150.000 euros, fet que ha frenat inversions", segons la tinenta d'alcalde. Creix la despesa en personal 5,7 MEUR  Pel que fa al capítol 1, de personal, la despesa s'incrementa fins els 62,5 milions d'euros (respecte els 57,5 milions del 2019). La segona tinenta d'alcalde, Jordina Freixanet, ha indicat que els comptes pressuposten els dotze mesos del sou -i no nou com l'actual pressupost- de treballadors de reforç i substitucions. També preveuen la incorporació de 32 nous agents de la Guàrdia Urbana, i l'augment salarial previst als pressupostos de l'Estat.  Freixanet també ha explicat que durant l'any 2020 s'aprovarà la Relació de Llocs de Treball (RLT) i es negociarà un nou conveni, que permetran fer "canvis més estructurals". Mentrestant, s'incorporaran en plantilla 92 treballadors dels Serveis Socials que fins ara tenien una relació laboral vinculada al contracte programa amb la Generalitat, de manera que podran participar en els processos d'estabilització "Realisme en la previsió d'ingressos". Altres compromisos del govern de la Paeria, passen per posar en marxa una Oficina d'Emergència Social, una finestreta única on el ciutadà amb necessitats socials trobi una atenció integral; millorar les línies i freqüències per reforçar la xarxa de transport públic; crear l'Agència de l'Energia de Lleida; estudiar la implementació de la recollida de residus porta a porta a la resta de la ciutat, i aprofitar la represa de l'activitat de l'estació de mercaderies del Pla de Vilanoveta per potenciar el sector industrial.  Entre altres actuacions, el govern redactarà també un Pla Estratègic de Turisme, per arribar a nous mercats, i un Pla Local d'Ocupació, que ajudi a detectar les mancances en l'oferta i la demanda, i ha remarcat l'aposta per la revitalització del teixit comercial tradicional; i de l'esportiu, amb especial atenció per l'esport de base, amb un impuls a les instal·lacions esportives i la viabilitat dels clubs.   5,1 MEUR per a inversions, menys de la meitat que les previstes per al 2019 La partida d'inversions es la que més cau i passa dels 13,1 milions d'euros pressupostats el 2019 a 5,1 milions, el 2020. D'aquests, 3,4 provindran de venda de solars, finançament propi i de l'estalvi, i uns 1,6 milions de les aportacions de la Generalitat, del Feder i de la Diputació de Lleida. Destaquen els 1,2 milions que la Paeria destinarà a l'escola de Pinyana, les obres de construcció de la qual podrien començar durant el primer trimestre de l'any. En aquest sentit, l'Ajuntament de Lleida es compromet a col·laborar amb la Generalitat per desencallar el projecte i posar fi a la situació de "provisionalitat" del centre. L'escola passarà a tenir dues línies amb la integració de l'escola de Balàfia en un nou edifici amb gairebé 400 alumnes.   Els comptes aposten també pel microurbanisme, amb "petites inversions en manteniment i millora d'infraestructures i vies públiques i camins de l'Horta". "Volem garantir el model del dia a dia enfront del de l'obra faraònica que ara fa que estiguem hipotecats", ha expressat el primer tinent d'alcalde i regidor d'Urbanisme,Toni Postius. Altres inversions serviran per a la construcció del departament de Santa Cecília del cementiri municipal –tot i que l'actuació ja estava pressupostada aquest 2019-, la millora de les instal·lacions del Centre d'Acollida d'Animals de Companyia (CAAC), la segona fase de reforestació fluvial del camí del riu, compra de patrimoni i el conveni de la Junta de Sequiatge, segons ha explicat Montse Pifarré.  Pel que fa a grans inversions pendents amb la participació de diferents institucions, des del govern municipal han reiterat l'aposta per la construcció del nou Museu Morera i pel projecte Inno4agro, vinculat al Parc Científic. "Seguirem treballant per trobar la manera de portar-les a terme i que siguin viables", ha assenyalat Pifarré.   El govern de la Paeria reitera l'aposta pel projecte comercial vinculat al Pla de l'Estació Després que aquest dilluns els promotors presentessin el projecte de parc comercial i d'oci de Torre Salses, Toni Postius, ha afirmat que "no correspon al govern municipal decidir si acaba tirant endavant o no". En aquest sentit, ha recordat que el pla d'urbanització i de reparcel·lació es troba en fase de resolució d'al·legacions i "ho han de fer els tècnics", ha dit.   Tot i això, ha reiterat que el model comercial que defensa el govern d'ERC, JxCat Lleida i el Comú "aposta perquè els equipaments comercials que han de venir a la ciutat ho facin en zones cèntriques que comptin amb consens com és el cas del Pla de l'Estació i que generin sinergies amb el comerç de proximitat dels barris".

Summary: El govern de l'Ajuntament de Lleida planteja un pressupost de 164,3 MEUR per al 2020, amb 5,1 MEUR per a inversions


Units per Avançar aposta pels pactes per a la reconstrucció a tots els nivells i reclama "lleialtat" entre governs. Segons defensa el partit liderat per Ramon Espadaler en un comunicat, ara la prioritat ha de ser "encarrilar la sortida" de la "dramàtica" situació i afegeix que ja hi haurà temps d'analitzar amb "mirada crítica" la gestió dels governs davant la crisi pel coronavirus. Units exigeix unitat i capacitat de consens entre les forces polítiques i també capacitat d'acord amb el conjunt d'agents socials i econòmics. Així mateix, el partit es compromet a donar suport a iniciatives que promoguin la unitat i a ser proactius al Parlament i a l'Ajuntament de Barcelona. Segons Units, la magnitud de la crisi requereix mesures excepcionals, "des de tots els nivells governamentals i lleialtat entre aquests". "Des de la mateixa Unió Europea, fins als ajuntaments, passant, òbviament pels governs dels Estats i de les comunitats autònomes. Decisions que han de tenir com a objectius la superació de la crisi sanitària, en primer terme, i la cerca de pal·liatius a la greu crisi econòmica derivada, per tal d’evitar una major crisi social", afegeixen.

Summary: Units per Avançar aposta per pactes per a la reconstrucció a tots nivells i reclama "lleialtat" entre governs